CELEX: 
Language: sl
Date: 2017-08-28 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2017/565 v zvezi s podrobnejšo opredelitvijo sistematičnih internalizatorjev za namene Direktive 2014/65/EU

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Direktiva 2014/65/EU („MiFID II“) Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU
                  1
                bo začela veljati 3. januarja 2018 in bo skupaj z Uredbo (EU) št. 600/2014
                  2
                (MiFIR) nadomestila Direktivo 2004/39/ES
                  3
               . MiFID II in MiFIR zagotavljata posodobljen usklajen pravni okvir, ki ureja zahteve v zvezi z investicijskimi podjetji, reguliranimi trgi, izvajalci storitev sporočanja podatkov in podjetji iz tretjih držav, ki v Uniji opravljajo investicijske storitve ali dejavnosti.
            
            
               Namen MiFID II in MiFIR je povečati učinkovitost, odpornost in celovitost finančnih trgov, zlasti z:
            
            
               1.doseganjem večje preglednosti: uvedba sistema preglednosti pred trgovanjem in po njem za nelastniške vrednostne papirje ter krepitev in razširitev obstoječega sistema preglednosti za trgovanje z lastniškimi vrednostnimi papirji;
            
            
               2.povečanjem trgovanja na reguliranih mestih trgovanja: uvedba nove kategorije platform za trgovanje z izvedenimi finančnimi instrumenti in obveznicami – organiziranih sistemov trgovanja – in obveznosti trgovanja za delnice na reguliranih mestih trgovanja ter jasne ločitve med dvostranskimi in večstranskimi mesti izvrševanja;
            
            
               V luči domnevno novih pobud industrije, ki temeljijo na dvoumnosti glede pojma „trgovanje za lasten račun pri izvrševanju naročil strank“, ki opredeljuje dejavnost sistematičnih internalizatorjev, je treba podrobneje opredeliti pojem sistematičnega internalizatorja, da se upošteva navedeni razvoj trga in omeji tveganje zaobhajanja zahtev MiFID 2. 
            
            
               Ta delegirana uredba Komisije temelji na pooblastilu iz člena 4(2) Direktive 2014/65/EU, ki pooblašča Komisijo za sprejemanje delegiranih aktov za določitev nekaterih tehničnih elementov opredelitev iz člena 4(1) Direktive 2014/65/EU, njihovo prilagoditev razvoju trgov, tehnološkemu razvoju in izkušnjam z ravnanji, prepovedanimi z Uredbo (EU) št. 596/2014
                  4
               , in zagotovitev enotne uporabe Direktive 2014/65/EU. Ker je opredelitev pojma „sistematični internalizator“ določena v členu 4(1)(20) Direktive 2014/65/EU in podrobneje opredeljena v Delegirani uredbi Komisije (EU) št. 2017/565 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih podjetij ter opredeljenimi izrazi za namene navedene direktive
                  5
               , ta delegirana uredba Komisije spreminja Delegirano uredbo Komisije (EU) št. 2017/565.
            
            
               Pred to delegirano uredbo Komisije ni bila izvedena ocena učinka, ker ne spreminja regulativnih zahtev za investicijska podjetja niti ni to njen namen. Namesto tega zgolj pojasnjuje natančno področje uporabe opredelitve „sistematičnega internalizatorja“, da se zagotovi enotna uporaba tega izraza in prepreči zaobhajanje zahtev. 
            
            
               2.POSVETOVANJA PRED SPREJETJEM AKTA
            
            
               Službe Komisije so v letu 2016 in prvi polovici leta 2017 opravile številna srečanja z različnimi zainteresiranimi stranmi, na katerih so razpravljali o ukrepih iz te uredbe. Komisija je o njih tudi obširno razpravljala s člani Odbora za ekonomske in monetarne zadeve (odbor ECON) Evropskega parlamenta ter se posvetovala s strokovno skupino Evropskega odbora za vrednostne papirje (EGESC), hkrati pa so o tem delegiranem aktu potekala tudi posvetovanja  s strokovnjaki iz držav članic, v katera so bili vključeni tudi opazovalci iz Evropskega parlamenta, Sveta, Evropske centralne banke ter Evropskega organa za vrednostne papirje in trge (ESMA). Osnutek delegiranega akta je bil objavljen za štiritedensko posvetovanje za pridobitev mnenj, ki se je zaključilo 18. julija 2017. Med javnim posvetovanjem so nekateri izrazili zaskrbljenost v zvezi z obvladovanjem bonitetnega tveganja, ki se doseže s transakcijami znotraj skupine. Na podlagi teh skrbi sta bili dodani nova uvodna izjava in sprememba člena 16a, v katerih je pojasnjeno področje uporabe ureditev povezovanja naročil za nakup z naročili za prodajo, ki se štejejo kot trgovanje za svoj račun.
            
            
               3.PRAVNI ELEMENTI DELEGIRANEGA AKTA
            
            
               Delegirani akt vsebuje eno operativno določbo, ki vsebuje dodatno tehnično opredelitev enega elementa opredelitve sistematičnega internalizatorja, kot je opredeljen v členu 4(1)(20) Direktive 2014/65/EU. Ta delegirana uredba Komisije bo spremenila Delegirano uredbo Komisije (EU) št. 2017/565.
            
            
               Za zagotovitev nemotenega izvajanja Delegirane uredbe Komisije (EU) št. 2017/565 je nujno, da ta uredba začne veljati čim prej.
            
            
               DELEGIRANA UREDBA KOMISIJE (EU) …/…
            
            
               z dne 28.8.2017
            
            
               o spremembi Delegirane uredbe (EU) 2017/565 v zvezi s podrobnejšo opredelitvijo sistematičnih internalizatorjev za namene Direktive 2014/65/EU
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/65/EU Evropskega parlamenta in Sveta z dne 15. maja 2015 o trgih finančnih instrumentov ter spremembi Direktive 2002/92/ES in Direktive 2011/61/EU
                  6
                in zlasti člena 4(2) Direktive;
            
            
               ob upoštevanju naslednjega:
            
            
               (1)Za zagotovitev nadaljnje objektivne in učinkovite uporabe opredelitve sistematičnih internalizatorjev v Uniji, kot je določena v členu 4(1)(20) Direktive 2014/65/EU, bi bilo treba zagotoviti podrobnejše opredelitve o nedavnem tehnološkem razvoju na trgih vrednostnih papirjev v zvezi z ureditvami povezovanja naročil za nakup z naročili za prodajo (matching), v katerih lahko sodelujejo investicijska podjetja.
            
            
               (2)Tehnološki razvoj na trgih vrednostnih papirjev je omogočil pojav elektronskih komunikacijskih omrežij, ki omogočajo povezovanje več investicijskih podjetij, ki nameravajo delovati pod oznako sistematičnega internalizatorja, z drugimi ponudniki likvidnosti, ki se ukvarjajo s tehnikami visokofrekvenčnega algoritemskega trgovanja. Ta razvoj lahko ogrozi jasno ločevanje med dvostranskim trgovanjem za lasten račun pri izvrševanju naročil strank in večstranskim trgovanjem, predvidenim z Delegirano uredbo (EU) 2017/565. Zaradi tega tehnološkega razvoja in razvoja trga je torej treba določiti, da se sistematični internalizator ne sme redno ukvarjati z notranjim ali zunanjim povezovanjem poslov prek trgovanja s hkratnim nakupom in prodajo ali drugih oblik vzajemnih transakcij, ki so dejansko brez tveganja, z danim finančnim instrumentom zunaj mesta trgovanja.
            
            
               (3)Dokler centralizirano obvladovanje tveganja znotraj skupine navadno vključuje prenos tveganja, ki ga nakopiči investicijsko podjetje kot posledico poslov s tretjimi strankami, na subjekt znotraj iste skupine, ki ne more zagotavljati ponudb in drugih informacij o trgovinskih interesih ali ki ne more zavrniti ali spremeniti takšnih poslov, bi bilo treba takšne prenose še vedno obravnavati kot trgovanje za lasten račun, kadar se izvedejo zgolj z namenom centralizacije obvladovanja tveganja znotraj skupine.
            
            
               (4)Zaradi jasnosti in pravne varnosti bi bilo treba besedilo glede datuma začetka uporabe Delegirane uredbe (EU) 2017/565 uskladiti z besedilom glede datuma začetka uporabe Direktive 2014/65/EU.
            
            
               (5)Za zagotovitev nemotenega delovanja finančnih trgov je nujno, da ta uredba začne veljati čim prej.
            
            
               (6)Ukrepi, določeni v tej uredbi, so v skladu z mnenjem strokovne skupine Evropskega odbora za vrednostne papirje –
            
            
               SPREJELA NASLEDNJO UREDBO:
            
            
               Člen 1
            
            
               Delegirana uredba (EU) 2017/565 se spremeni:
            
            
               (1)
                     vstavi se naslednji člen 16a:
            
            
               „Člen 16 a
            
            
               Sodelovanje v ureditvah povezovanja naročil za nakup z naročili za prodajo
            
            
               Za investicijsko podjetje se ne šteje, da trguje za svoj račun za namene člena 4(1)(20) Direktive 2014/65/EU, kadar to investicijsko podjetje sodeluje pri ureditvah povezovanja naročil za nakup z naročili za prodajo, sklenjenih s subjekti izven njegove skupine, pri čemer je namen ali posledica te dejavnosti izvrševanje vzajemnih transakcij, ki so dejansko brez tveganja, s finančnim instrumentom zunaj mesta trgovanja.“;
            
            
               (2)v členu 91 se drugi odstavek nadomesti z naslednjim:
            
            
               „Ta uredba se uporablja od 3. januarja 2018.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
         
         
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 28.8.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 173, 12.6.2014, str. 349.
               
               
                  
                     (2)
                  Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
               
               
                  
                     (3)
                  Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1).
               
               
                  
                     (4)
                  Uredba (EU) št. 596/2014 Evropskega parlamenta in Sveta o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
               
               
                  
                     (5)
                  UL L 87, 31.3.2017, str. 1.
               
               
                  
                     (6)
                  UL L 173, 12.6.2014, str. 349.